kardosdrur/scandi-wiki huggingface dataset:
Jørgen Jensen

Jørgen Jensen er navnet på flere personer:

 Jørgen Jensen-Klejs (1867-1947) – dansk venstrepolitiker, formand for Folketinget og Landstinget (fulde navn: Jørgen Sørensen Jensen)
 Jørgen Jensen (læge) (1870-1956) – dansk overlæge, dr.med.
 Jørgen Jensen (konsul) (1877-1931) – dansk tømmerhandler og konsul
 Jørgen Jensen (dommer) (1889-1962) – dansk landsdommer og byretspræsident
 Jørgen Christian Jensen (1891-1922) – en dansk soldat i australsk tjeneste
 Jørgen Jensen (sølvsmed) (1895-1966) – dansk sølvsmed
 Jørgen Vendelbo Jensen (1902-) – dansk malermester og oldermand
 Jørgen Jensen (sagfører) (1910-1981) – dansk landsretssagfører
 Jørgen Jensen (præst) (1913-1983) – dansk præst og provst
 Jørgen Jensen (underdirektør) (1915-1970) – en dansk underdirektør og medlem af Folketinget (fulde navn: Jørgen Andreas Jensen)
 Jørgen Jensen (politiker) (1920-1987) – en dansk fagforeningsleder og kommunistisk politiker, medlem af Folketinget
 Jørgen Jensen (skibsreder) (1922-1972) – dansk skibsreder og direktør
 Jørgen Jensen (lærer) (født 1927) – dansk overlærer
 Jørgen Fris Jensen (1927-2010) – dansk agronom og professor
 Jørgen Pauli Jensen (født 1929) – dansk musiker og professor i psykologi
 Jørgen Schmitt Jensen (1931-2004) – dansk sprogforsker, professor i romanske sprog
 Jørgen Jensen (arkæolog) (1936-2008) – en dansk arkæolog og museumsinspektør
 Jørgen Jensen (atlet) (1944-2009) – dansk atlet
 Jørgen L. Jensen – en dansk advokat og formand for Esbjerg fB
 Jørgen Jensen (atlet-stangspringer) – dansk atlet (stangspringer)

Se desuden:
 Jørgen Jensen Sadolin (1499-1559) – dansk gejstlig og reformator
 Jens Jørgen Jensen-Onsted (1860-1933) – en dansk radikal politiker og trafikminister (født Jens Jørgen Jensen)
 Hans Jørgen Jensen (politiker) (1929-2007) – dansk socialdemokratisk politiker og fagforeningsmand
 Hans Jørgen Jensen (journalist) (født 1931) – dansk journalist og tidligere generaldirektør i Danmarks Radio
Wilhelm Weimann

Wilhelm Hartvig Otto Weimann (28. november 1868 i Odense – 1. juli 1942 på Davrup Hovedgård ved Jyderup) var en dansk forretningsmand og minister.

Konsul og politiker 
Weimann var søn af købmand Frederik Christian Johann Weimann (1827-1899) og Sophie Margaretha Johanne f. Seedorff (1838-1908), blev student 1885 fra Odense Katedralskole og tog juridisk embedseksamen 1892. Som student havde han stået i handelslære i Kiel, og efter sin eksamen blev han inddraget i ledelsen af faderens store eksportforretning i skind, men hans indsats lå dog ikke inden for handelslivets praktiske dimension.

I 1897 blev han overretssagfører og samme år blev han udsendt som dansk vicekonsul i Chicago, USA. Derfra avancerede han til fungerende konsul i New York, og 1901 blev han dansk generalkonsul i Hamborg.

Han varetog sine forretninger så godt, at han omkring 1908 blev nævnt som muligt departementschef- eller ministeremne ved oprettelsen af Handelsministeriet. Først i oktober året efter blev han dog handelsminister i regeringen Zahle og i februar 1910 overtog han også trafikministerposten. Dette år stillede han op til Folketinget som radikal kandidat i Københavns 1. kreds, men blev ikke valgt. I juli gik han af sammen med resten af ministeriet.

Som trafikminister var han bl.a. opsat på at få bygget Storstrømsbroen. Det blev dog ikke Weimann, der kom til at stå fadder til broen, der først blev opført 1937.

Erhvervskarriere 
Wilhelm Weimann forlod nu politik, tog udenlands og blev i 1911 leder af ØK's virksomheder i Siam og 1913 direktør i firmaet med bopæl i Bangkok. Året efter måtte han vende hjem til Danmark på grund af klimafeber og blev bestyrelsesmedlem i Det Store Nordiske Telegrafselskab. I bestyrelsen blev han tilbudt formandsposten, som han takkede ja til, og efterfulgte således nytår 1916 Edouard Suenson. Han forlod samtidig ØK. Han var bestyrelsesformand i hele 22 år, bl.a. under de vanskelige krigsår, og trådte tilbage juni 1938.

Weimann havde desuden bestyrelsesposter i Landmandsbankens byggeselskab og i De forenede Papirfabrikker fra 1915 og var også her formand 1923-37. Under 1. verdenskrig var han formand for Jernbanerådet og for Dansk Kulbureau.

Han købte herregården Davrup, som han drev i sit otium. Han var ugift og er begravet på Odense Kirkegård.

Kilder 
 P. Koch Jensen, "Wilhelm Weimann", i: Povl Engelstoft & Svend Dahl (red.), Dansk Biografisk Leksikon, København: J.H. Schultz Forlag 1932-44.

Eksterne henvisninger 
 

Tidligere folketingskandidater fra Det Radikale Venstre
Jurister fra Danmark
Transportministre fra Danmark
Danske ministre fra Det Radikale Venstre
Erhvervsfolk fra Danmark
Personer fra Odense
Godsejere fra Danmark
Handelsministre fra Danmark
Personer i Kraks Blå Bog (afdøde)
Personer i Dansk Biografisk Leksikon
Magnus Suenson

Magnus Nicolaj Suenson (29. januar 1875 på Anneberg – 20. juni 1955 i Ordrup) var en dansk skibsreder. Han var handelsminister i det kortlivede ministerium Liebe under Påskekrisen 1920.

Han var søn af forpagter Jean André Suenson (1838–1915) og Louise Augusta Jespersen (1846–1925).

Han blev gift 16. marts 1898 i Østofte med Maria Philippa Reinholdine Garde (15. december 1872 på Frederiksberg – 16. november 1944 i Gentofte), adoptivdatter af sognepræst i Valløby og Tårnby Carl Ludvig Mogens Garde (1839-1916) og Rasmine (Minna) Friboline Garde (1838-1898).

Han er begravet på Mariebjerg Kirkegård.

Kilder 
 Dansk Biografisk Leksikon

Magnus
Handelsministre fra Danmark
Danskere i 1900-tallet
Skibsredere fra Danmark
Personer i Dansk Biografisk Leksikon
H. Edvard Hass

Heinrich Edvard Hass (9. juni 1866 på Frisenfeld ved Gedser – 27. april 1946 i Fredensborg) var en dansk skolemand og kortvarigt kirkeminister i ministeriet Liebe 1920.

Han var søn af gårdbestyrer Hans Philipp Hass og hustru Antje f. Arp, studerede filologi og sprog i København og Tyskland og var lærer ved Slomanns Skole 1892-98 og Østersøgades Latin- og Realskole 1898-1906 og ved statens kursus for gymnastiklærere 1902-06.

Han grundlagde 4. september 1906 Stenhus Kostskole, som han derefter blev rektor for og drev som kombineret kostskole med eget landbrug, delvis drevet af eleverne.

Hass var landsformand for KFUM fra 1916 til 1921 samt gennem en længere årrække for Den danske Pathanmission, der drev missionsvirksomhed i grænseområderne mellem Afghanistan og Pakistan (opr. betegnet Teltmissionen). 

Han skrev en del artikler i det kristen-pædagogiske tidsskrift Vore Børn, som han selv varetog udgivelsen af, og han var endvidere Ridder af Dannebrog.

Kilder 
 Kraks Blaa Bog 1929

Eksterne henvisninger 
 

Riddere af Dannebrog
Skolefolk fra Danmark
Kirkeministre fra Danmark
Foreningsformænd fra Danmark
Danskere i 1800-tallet
Danskere i 1900-tallet
Personer i Kraks Blå Bog (afdøde)
Personer fra Falster
Thorvald Povlsen

Thorvald Valdemar Povlsen (født 22. august 1868 i Skåde, død 5. december 1942 i Holte) var en dansk præst og politiker. Han var Danmarks første selvstændige kirkeminister og var medlem af den anden regering Zahle 1916-1920.

Han var søn af lærer B.K. Povlsen og hustru født Gregersen, blev student fra Aarhus Katedralskole 1886, var stenografassistent i Rigsdagen 1888-93 og blev cand.theol. 1894. 1895-98 virkede han som højskolelærer og fra 1898 som sognepræst i Elsted-Elev, fra 1906 i Hvilsager-Lime.

I 1905 var han blandt medstifterne af Det Radikale Venstre.

Ved valget i 1910 blev han valgt til Folketinget i Hornsletkredsen for Det Radikale Venstre. Han sad i Folketinget indtil 1935. På tinge var han formand for partiets folketingsgruppe og 1913-16 2. viceformand i tinget, fra 1929 3. viceformand. 1914-16 og fra 1929 sad han i Folketingets Finansudvalg. 1915-16 var han medlem af Arbejderforsikringsrådet.

Povlsen blev i 1916 minister for et separat Kirkeministerium, der ikke havde undervisningsvæsenet under sig. Han stod for en grundtvigiansk kirkepolitik og gennemførte fx via en særlov den kontroversielle N.P. Arboe Rasmussens ansættelse som sognepræst i Vålse i 1917, lovene om præstelønninger i 1918 og om salg af præstegårdsjord i 1919. Derudover var han meget optaget af Grønlands forhold. 

I årene under Besættelsen før sin død nåede han at protestere mod Kommunistloven og at tale de internerede kommunisters sag.

Kilder 
 Kraks Blaa Bog 1929

Eksterne henvisninger 
 

Præster fra Danmark
Teologer fra Danmark
Kirkeministre fra Danmark
Danske ministre fra Det Radikale Venstre
Tidligere folketingsmedlemmer fra Det Radikale Venstre
Folketingsmedlemmer i 1910'erne
Folketingsmedlemmer i 1920'erne
Folketingsmedlemmer i 1930'erne
Personer i Kraks Blå Bog (afdøde)
Folkehøjskolelærere fra Danmark
Øresundshospitalet (Helsingør)

Øresunds- og Helsingørs Sygehospital er et tidligere sygehus i Fiolgade i Helsingør, etableret i 1794 (grundsten nedlagt 3. juli 1794). Hovedbygningen, der stod færdig 1796, er tegnet af Boye Magens i klassicistisk stil og var fredet fra 1919 til 2015. Det blev i 1976 afløst af Helsingør Sygehus.

Pengene til sygehuset kom i begyndelsen hovedsagelig fra Øresunds Toldkammer og fra de fremmede skibsklarerere. Hurtigt blev det dog udvidet til, at Øresundshospitalet også kunne modtage patienter fra Helsingør købstad, og både enkelte borgere og Magistraten tegnede sig for bidrag. Behovet for sengepladser voksede og allerede i 1805 udvidede man med et epidemihus med fire isolerede afdelinger og flere sengepladser til almindelige sygdomme.

Efter Øresundstoldens ophævelse i 1857 blev Øresundshospitalet i 1859 skænket til Helsingør købstad og blev derved et kommunalt drevet sygehus.

Først i 1976 blev hospitalet i Fiolgade erstattet af et moderne sygehus på Esrumvej.

Referencer

Kilder 
 Opslag i Helsingør Leksikon

Nedlagte hospitaler i Danmark
Bygninger, konstruktioner og anlæg i Helsingør
Etableret i 1794
Ophørt i 1976
Fredede bygninger, konstruktioner og anlæg i Helsingør Kommune
Karsten Pharao

Karsten Pharao (født 1949) er en dansk litteraturjournalist og oplæser, der tidligere var radiovært og programmedarbejder i DR. Han har bl.a. medvirket til produktionen af Selvsving og Alfabet og har litteratur og oplæsning som ekspertise. Han var vært på programmet Pharaos Cigarer på Radio24syv. Han har desuden indtalt mange lydbøger.

Pharao er uddannet bibliotekar og har været tilknyttet DR siden 1960'erne, bl.a. i Børne & Ungdomsafdelingen. Ved fyringsrunden i 2010 valgte han at fratræde frivilligt, da han ellers var blevet afskediget. Nu indlæser han lydbøger og medvirker i Den2Radio. Han er også involveret i friby-projektet The Cities of Refuge Network, igennem hvilket forfulgte forfattere fra udlandet får lov til at opholde sig i Danmark.

Kilder 
 Omtale hos Journalisten.dk
 Frie Ord på Flugt - Antologi redigeret af Karsten Pharao for the International Cities of Refuge Network
 tidligere Profilside hos DR

Lydbogsindlæsere
Radioværter fra Danmark
Bibliotekarer fra Danmark
Journalister fra Danmark
Ansatte i DR
Claus Seiden

Claus Seiden (25. februar 1930 - 6. oktober 2013) var en dansk journalist og radiovært. Han var ansat ved Radioavisen udland i DR indtil år 2000 og er nu ansat ved Den2Radio.

Han har særligt beskæftiget sig med journalistik om Kina, Tyskland og Europa. Han er med i redaktionen af Kinabladet (kvartalstidsskrift). Han har været vært på en række kulturudsendelser. Indtil 2008 var Seiden formand for Københavnske Journalisters Veteranklub.

Kilder 

 Omtale hos Den2Radio

Radioværter fra Danmark
Journalister fra Danmark
Ansatte i DR
Tjek fødselsår
Nikolaj Ifversen

Nikolaj Ifversen (født 1942) er en dansk journalist og radiovært.

Han blev ansat på Langelands Avis 1962, Dannevirke-Hejmdal 1964 og kom til Danmarks Radio (presseafdelingen) i 1968. I DR har han været redaktør af DRs personaleblad DRåben fra 1975, redaktør i radioens direktion fra 1981, redaktør ved P1-Morgenredaktionen samt P1s programblad EMIL fra 1988 samt programmedarbejder P1 Dagredaktionen (Samfundsredaktionen) fra 1992. Han fratrådte fra DR med udgangen af 2003 og er nu ansat ved Den2Radio.

Ifversen modtog Publicistklubbens jubilæumspris 2001 for sit værtsskab i P1s ugentlige program Herreværelset.

Kilder 
 Omtale hos Den2Radio

Redaktører fra Danmark
Journalister fra Danmark
Radioværter fra Danmark
Ansatte i DR
Evanthore Vestergaard

Evanthore Vestergaard (født 3. februar 1954) er en dansk forfatter, journalist, komponist og kulturel iværksætter.

Han studerede 1970-78 ved Nordjysk Musikkonservatorium med hovedfagene orgel, musikhistorie, musikteori og komposition og musik og filosofi ved Aarhus Universitet 1974-1980. Han var 1969-1978 organist ved Ørum Kirke i Vendsyssel og vikar ved kirker i Nordjylland. 1978 blev han ansat ved Danmarks Radio som "fast free lance". 1980-81 var han musikredaktør ved Weekendavisen. Han har desuden virket som musikanmelder ved Aalborg Stiftstidende og Kristeligt Dagblad og skrevet omkring 4.000 artikler, herunder i danske og udenlandske dag- og fagblade. 

Vestergaards musikproduktion indeholder ca. 1.500 opus indenfor kammermusik, sange, orkestermusik, soloværker m.m. og en meget stor del eksperimenterende kirkemusik, herunder flere hundrede salmer, komponeret i 1970'erne, hvor han tillige var initiativtager til liturgiske, ofte kontroversielle, eksperimenter i Folkekirken. Siden 2000 indeholder produktionen electronica og kommerciel musik.

Vestergaard har været medarbejder på DR i P1 og P2 1979-2004 med specialer i kulturreportage og klassisk musik, herunder især ny musik. Nu arbejder han som free lance-journalist, forfatter, komponist og projektmager. 2015-2018 free lance OB-producer i DR P1.  

Siden 2004 har Vestergaard udgivet bøgerne Beatleshår og behagesyge, lønstrup.dk, Indtryk – Udtryk, UNIKA, "Signatur", "Klummer er osse brød" og "Aalborg fra oven". Desuden digtprojektet "Samlet Evanthore - digte 2015-2019" med foreløbigt "Hvis Alt Kommer Til Alt - prosaiske digte (2015), "BYEN - hjemstavnsdigte" (2016), "Airborne - digte fra fly" (2017), "Verden - universelle digte" (2019) og "Jeg klær mig nøgen" (2021). I 2019 desuden bogen "Aalborg fra oven". Fra 3/2-2019 www.engang.nu (Erindring - Erfaring - Erkendelse), et online-værk, der løbende udvides og opdateres og fra 2020 også udkommer årligt som bog. I 2010 etablerede han Forlaget Nordkraft og i 2010 grundlagde han og var 2011-2012 projektleder for Ordkraft Festival i Aalborg. 2013 grundlægger af og siden medarbejder på Kulturmødet. I 2009-10 var han vært på serierne "Evans Indtryk" og "Nordjysk Kunsthåndværk" på TV2/Nord. Fra 2016-2022 tilrettelægger af og vært for "AAT Dialog" - samtalesaloner på Aalborg Teater og TV-serien KulSamTurTaler (2020). Fra 2021 anmelder/skribent www.kulturen.nu.

Kilder 
 Omtale hos Den2Radio

Eksterne henvisninger 
 

Musikhistorikere fra Danmark
Faglitterære forfattere fra Danmark
Journalister fra Danmark
Organister fra Danmark
Redaktører fra Danmark
Ansatte i DR
Radioværter fra Danmark
Komponister fra Danmark
Forlæggere fra Danmark
Musikkritikere fra Danmark
Dansksprogede forfattere fra Danmark
Eiler Hardenberg

Eiler Hardenberg (død 1565) til Vedtofte og Mattrup, var en dansk rigshofmester, en søn af Erik Hardenberg til Hvedholm og Anne (Corfitsdatter) Rønnov. Han skal være født i de første år af det 16. århundrede.

Biografi 
Han forlenedes 1530 med det biskoppelige slot Dragsholm, som han 5 år efter (under Grevens Fejde) med tapper udholdenhed forsvarede mod de grevelige tropper. Da Christian III juli 1535 landede på Sjælland, var Dragsholm det eneste faste punkt, som ikke var i hans fjenders magt. En tid fungerede Eiler Hardenberg nu som den kongelige hærs proviantmester, sad senere som lensmand på Malmøhus og Gulland og optoges i Rigsrådet. 1551 forlenedes han atter med Dragsholm, blev samme år hofmester for tronfølgeren, prins Frederik (II) og fik på ny, efter at dennes hof var indrettet på Malmøhus, dette sted som len. Efter tronskiftet 1559 udnævntes han til rigshofmester; ved kroningshøjtideligheden bar han kronen og hædredes med ridderslaget.

Man tør måske tro, at han modsatte sig forbindelsen mellem kongen og broderdatteren Anne, idet der snart indtrådte et brud mellem ham og hans kongelige herre, der dog 1562 sendte ham til Rusland i spidsen for et gesandtskab.Da krigen med Sverige brød ud det følgende år, led han den ydmygelse, at han blev forbigået ved sammensætningen af en regeringskommission, som skulde varetage statsstyrelsen i kongens fraværelse. Efter et endeligt opgør med kongen 1565 mistede han Malmøhus og bad sig nu fritaget for sit høje embede som rigshofmester. Også Dragsholm Len, som han havde livsbrev på, gik tabt for ham, der ganske vist selv havde tilbudt at afstå det. Allerede samme år afgik den før så mægtige Mand ved døden; et pragtfuldt mindesmærke rejstes over ham i Klovborg Kirke ved Mattrup.

Eksterne henvisninger 

 Biografi  i Dansk biografisk Lexikon

Danskere i 1500-tallet
Eiler
Rigshofmestre fra Danmark
Lensmænd fra Danmark
Rigsråder fra Danmark
Godsejere fra Danmark
Personer i Dansk Biografisk Leksikon
Gesandter fra Danmark
Vagn Jensen

Vagn Jensen (7. august 1931 – 4. oktober 2011) var en dansk freelancejournalist, tilknyttet Den2Radio.

Bag sig havde han 30 års ansættelse i Danmarks Radio, henholdsvis på Radioavisen og Orientering (Christiansborg-redaktionen) – og sidenhen i Kultur- og Samfundsafdelingen på radioens P1. Han var formand for journalisterne i DR og som sådan medlem af Radiorådet.

Vagn Jensen døde den 4. oktober 2011.

Kilder 
 Omtale hos Den2Radio
 Dødsannonce

Journalister fra Danmark
Ansatte i DR
Radioværter fra Danmark
Medlemmer af DRs bestyrelse (tidligere Radiorådet)
Mogens Vemmer

Mogens Vemmer (født 28. februar 1935 i København, død 26. februar 2020 på Sankt Lukas Stiftelsen i Hellerup) var en dansk tv-producer.

Mogens Vemmer var søn af sparekassebestyrer Gunnar Vemmer (død 1979) og hustru Alice Høyer (død 1996), blev student fra Sankt Jørgens Gymnasium i 1953 og uddannede sig som lærer samtidig med, at han bestred et job som studenterspeaker i Danmarks Radio. Han tog lærereksamen i 1956 og blev året efter ansat ved Københavns Kommunale Skolevæsen.

I løbet af de følgende fire år arbejdede Vemmer parallelt med sin undervisning og freelanceopgaver som producer af børne- og ungdomsprogrammer for DR. 1963 iscenesatte og producerede han den Bodil-belønnede spillefilm Gaden uden ende om prostitution.

I 1961 blev Vemmer ansat som programsekretær ved Danmarks Radio og var fra i mere end tre årtier – 1968 til 2000 – programchef for Børne- og Ungdomsafdelingen i DR. Han stod bl.a. bag en perlerække af populære tv-programmer bl.a. Ingrid og Lillebror, Kaj og Andrea og Bamse og Kylling. Det er blevet sagt, at "her førte han en personalepolitik, der ifølge overleveringen gik ud på, at han ansatte en masse talenter og lod dem gøre, hvad de havde lyst til, mens han selv tog det overordnede ansvar, når tingene gik for vidt."

Vemmer måtte ved flere lejligheder forsvare medarbejderne i B&U-afdelingen mod kritik for at være "røde lejesvende". Ved andre lejligheder greb han selv ind over for politisering af sendefladen. I 1971 stoppede Vemmer Jannik Hastrups tegnefilm Cirkeline i Amerika, da Vemmer fandt, at den var for kontroversiel og ville udløse verbale angreb fra Erhard Jakobsen og hans Aktive Lyttere og Seere.

Han var medlem af bestyrelsen for Børnenes Kontor. I 2006 udgav han erindringsbogen Fjernsyn for dig. Han fik i 2000 tildelt Publicistprisen.

Mogens Vemmer blev i 1962 gift i Frederiksberg Slotskirke med skuespillerinden Kirsten Cenius. Ægteskabet varede til 1976. Mogens Vemmer blev den 27. marts 1980 gift med instruktør, forfatter og tv-producer Katrine Hauch-Fausbøll.

Referencer

Kilder 
 
 

Selvbiografer fra Danmark
Lærere fra Danmark
Ansatte i DR
Tv-producenter fra Danmark
Personer fra København
Dansksprogede forfattere fra Danmark
Embedsmænd i København
Personer i Kraks Blå Bog (afdøde)
Modtagere af Publicistprisen
Modtagere af Pråsprisen
Carsten Overskov

Carsten Overskov (født 12. august 1946 i København, fundet død den 28. maj 2015) var en dansk journalist og forfatter.

Overskov blev student fra Haslev Gymnasium 1966, men er i øvrigt autodidakt. Han arbejdede efter sin studentereksamen som korrekturlæser og fra 1967 som freelancejournalist for Politiken. Fra året efter arbejdede han freelance med tv og radio for Danmarks Radio, hvor han blev fastansat i 1980. Han blev tilknyttet Børneradio fra 1982 og var redaktør 1985-87. Her var han i mange år fast oplæser af historiske fortællinger.

Overskov har udgivet bøger siden 1979 og undervisningsmateriale siden 1992. Han var medlem af styringsgruppen for Det Danske Filminstitut og DRs filmworkshop samt bestyrelsesmedlem i Free Lance Producer-foreningen.

I forbindelse med en transmission fra en demonstration foran den amerikanske ambassade i København i slutningen af 1960'erne blev Overskov så grebet af stemningen, at han råbte "Fremad kammerater! Mikrofonen er med jer!" Det førte til, at Overskovs chef Mogens Vemmer måtte stå skoleret i Radiorådet.

Filmografi 
 Crash (tv-serie i 13 episoder fra 1984) (Instruktør)
 Ridder Ræddik, (drabeligt, tragikomisk tv-drama for børn og unge i 16 afsnit fra 1980) (forfatter, instruktør, producer).

Radio-tegneserier 
Carsten Overskov skrev, bearbejdede og indtalte en lang række "radio-tegneserier" for DRs børneradio, hvoraf langt de fleste også blev udgivet som bog, bl.a.
 "Swarbrick"
 "1212"
 "Det gamle testamente"
 "Tyve tusind Lydår"
 "Klodernes Kamp"
 "Marco Polo"
 "Mytteriet på Bounty"
 "Kong Salomons miner"
 "Ivanhoe"
 "Tøsedrenge på tæveøvelse"

Referencer

Noter

Kilder 
 Omtale på Litteratursiden.dk

Eksterne henvisninger 
 

Journalister fra Danmark
Radioværter fra Danmark
Redaktører fra Danmark
Ansatte i DR
Lydbogsindlæsere
Manuskriptforfattere fra Danmark
Tv-producenter fra Danmark
Faglitterære forfattere fra Danmark
Journalister ved Politiken
Dansksprogede forfattere fra Danmark
Personer fra København
Vigerslev (Københavns Kommune)

Vigerslev er en del af det vestlige område af bydelen Valby og er et ejerlav i Københavns Kommune.

Vigerslev har fået navn efter landsbyen Vigerslev nævnt ved navn i 1167. Vigerslev ligger øst for Harrestrup Å imellem Valby og Hvidovre og den gamle landsby lå lidt sydøst for Hvidovre Station.

I 1901 indlemmes Vigerslev og Valby i København.

I ejerlavet er følgende sogne:
 Vigerslev Sogn med Vigerslev Kirke
 Margrethe Sogn med Margrethekirken
 Aalholm Sogn med Aalholm Kirke

Byområdet har Vigerslev Allé Station - og har tidligere haft Vigerslev Station, som blev nedlagt maj 1930.

Kilder/referencer

Eksterne henvisninger 
 Gammelt kort med vest opad (1795). Hvidovre ligger på den anden side af Harrestrup å (Damhusåen).

Kvarterer i Valby
Vigerslev

Vigerslev kan henvise til flere stednavne i Danmark:
 Vigerslev (Københavns Kommune) – en bebyggelse og et ejerlav i Vigerslev Sogn, Københavns Kommune
 Vigerslev (Nordfyns Kommune) – en bebyggelse og et ejerlav i Vigerslev Sogn, Nordfyns Kommune

 Se også
 Vigerslev Sogn